Chancen for en hvid juleaften er for nuværende på kun fem procent. Det skønner vagtchef Bill Vejdegren fra Danmarks Meteorologiske Institut (DMI). - Den prognose, vi har, tyder på mildt vejr i hele ugen. Så der er ikke nogen stor chance - eller risiko hvis man ser sådan på det - for en hvid jul, siger vagtchefen. Udsigten til det milde vejr skyldes, at det ser ud til at fortsætte med vestlige vindstrømme, som lavtryk sender ind over Danmark. Det fører vestlige vinde ind over Danmark fra Nordsøen, hvis relativt varme vand holder lufttemperaturerne over frysepunktet. Hvis der skal blive snevejr, så skal vindene komme fra nordøst eller fra sydøst, hvor kontinenterne køler luften ned. - Der er ikke noget, der tyder på, at det vil ske til juleaften. Derfor ser det mest sandsynligt ud til, at vi ikke får en hvid jul, siger Bill Vejdegren. Sidste år var der et par dage før juleaften minusgrader på over 20, mens folk kælkede og stod på ski i høj sne. Der er erklæret hvid jul, når 90 procent af landet er dækket af sne, og snedybden er på over en halv centimeter. Det er kun sket ni gange siden år 1900. /ritzau/

Referat:
Vestlige vinde fra Nordsøen ser ud til at fortsætte til jul, så temperaturerne holder sig over frysepunktet.